የዓለም ንግድ ምክር ቤቶች ጉባዔ አዘጋጅነት ለተባበሩት ዓረብ ኤሚሬቶች ተሰጠ
ብዙ ተስፋ የተጣለበትና ኢትዮጵያና ኬንያ ተፋጥጠውበት የነበረው የዓለም ንግድ ምክር ቤቶች ጉባዔን የማዘጋጀት ዕድል ለተባበሩት ዓረብ ኤሚሬቶች ተሰጠ፡፡ኢትዮጵያን ጨምሮ ኬንያ፣ የተባበሩት ዓረብ ኤሚሬቶች፣ ጆርዳን፣ ኦማንና ኢራን ሲፎካከሩበት የነበረው የንግድ ምክር ቤቶች ጉባዔ ኢትዮጵያ እንዴት ልታሰናዳ እንደተዘጋጀች የሚያመለክተው ሰነድ ለዓለም ንግድ ምክር ቤቶች ጉባዔ ተልኮ እንደነበር ይታወሳል፡፡ሚያዝያ 2 ቀን 2010 ዓ.ም. በቤጂንግ ስለዝግጅቶቻቸው አራቱም ተወዳዳሪ አገሮች በዳኝነት ኮሚቴው ፊት ማብራሪያ ከሰጡ በኋላ፣ በአንድ ወር ጊዜ ውስጥ ጉባዔውን የሚያሰናዳው አገር ይፋ እንደሚደረግ ሲጠበቅ ነበር፡፡ ይሁንና፣ ባለፈው ሳምንት የአዘጋጅነቱ ሚና ለዱባይ እንደተሰጠ ለማወቅ ተችሏል፡፡ኢትዮጵያ ጉባዔውን ብታዘጋጅ በጉባዔው የሚሳተፉ ታላላቅና ዓለም አቀፍ ኩባንያዎች ኢትዮጵያ ውስጥ ኢንቨስት እንዲያደርጉ ለማነሳሳት ዕድል የሚሰጥበት፣ አገሪቱን የበለጠ ለማስተዋወቅ የሚያስችል አጋጣሚ ለመፍጠር እንደሚያግዝ በተደጋጋሚ ሲገለጽ ቆይቷል፡፡በውጤቱ ያልተደሰተውና ያልተጠበቀ ነው ያለው የኢትዮጵያ ንግድና ዘርፍ ማኅበራት ምክር ቤት ውጤቱን በተመለከተ ማብራሪያ እጠይቃለሁ ብሏል፡፡